CELEX: 32021D2084
Language: lt
Date: 1637712000000
Title: Europos Parlamento ir Tarybos sprendimas (ES) 2021/2084 2021 m. lapkričio 24 d. dėl Sąjungos dalyvavimo kelių valstybių narių bendrai vykdomoje Europos metrologijos partnerystėje

2021 11 30   
               
               
                  LT
               
               
                  Europos Sąjungos oficialusis leidinys
               
               
                  L 427/1
               
            
         EUROPOS PARLAMENTO IR TARYBOS SPRENDIMAS (ES) 2021/2084
         2021 m. lapkričio 24 d.
         dėl Sąjungos dalyvavimo kelių valstybių narių bendrai vykdomoje Europos metrologijos partnerystėje
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 185 straipsnį ir 188 straipsnio antrą pastraipą,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     siekiant užtikrinti kuo didesnį Sąjungos finansavimo poveikį ir kuo veiksmingiau prisidėti prie Sąjungos politikos tikslų įgyvendinimo, Europos Parlamento ir Tarybos reglamentu (ES) 2021/695 (3) nustatyta bendroji mokslinių tyrimų ir inovacijų programa „Europos horizontas“, kuri numato Europos partnerysčių su privačiojo, viešojo arba abiejų sektorių partneriais politinį ir teisinį pagrindą. Europos partnerystės yra vienas iš pagrindinių programoje „Europos horizontas“ taikomo politikos metodo elementų. Jos sudaromos siekiant įgyvendinti programoje „Europos horizontas“ numatytus Sąjungos įsipareigojimus ir prioritetus ir užtikrinti akivaizdų poveikį Sąjungai, jos piliečiams ir aplinkai – tuos tikslus galima veiksmingiau pasiekti sudarius partnerystę, kurios bendrą strateginę viziją įsipareigoja įgyvendinti partneriai, o ne vien Sąjunga;
                  
               
                     (2)
                  
                  
                     visų pirma tikimasi, kad programos „Europos horizontas“ II veiklos sričiai „Pasauliniai uždaviniai ir Europos pramonės konkurencingumas“ (II veiklos sritis) priklausančios Europos partnerystės atliks svarbų vaidmenį siekiant strateginių tikslų – paspartinti Jungtinių Tautų darnaus vystymosi tikslų (JT DVT), Sąjungos įsipareigojimų pagal Paryžiaus susitarimą, priimtą pagal JT bendrąją klimato kaitos konvenciją (4) (toliau – Paryžiaus susitarimas) įgyvendinimą bei perėjimą prie žaliosios ir skaitmeninės Europos – ir kartu prisidėti prie socialiniu, ekonominiu ir aplinkos požiūriu atsparaus ekonomikos atsigavimo. Europos partnerystės yra labai svarbios sprendžiant sudėtingas tarpvalstybines problemas, kai reikalingas integruotas požiūris. Jos padeda spręsti transformacines, sistemines ir rinkos nepakankamumo problemas, nes suteikia galimybių sutelkti įvairius vertės grandinių, mokslinių tyrimų ir inovacijų sričių bei pramonės ekosistemų dalyvius, kad jie siektų bendros vizijos, paverstų ją konkrečiais veiksmų planais ir koordinuotai įgyvendintų veiklą. Be to, partnerystės sudaro sąlygas sutelkti pastangas ir išteklius bendriems prioritetams siekiant spręsti sudėtingus ateities uždavinius, kad visuomenė gautų naudos;
                  
               
                     (3)
                  
                  
                     kad būtų įgyvendinami prioritetai ir daromas poveikis, Europos partnerystės turėtų būti sudaromos įtraukiant daugybę atitinkamų suinteresuotųjų subjektų iš visos Europos, be kita ko, pramonę, aukštojo mokslo įstaigas, mokslinių tyrimų organizacijas, įstaigas, kurioms pavesta teikti viešąsias paslaugas vietos, regioniniu, nacionaliniu ar tarptautiniu lygmeniu, ir pilietinės visuomenės organizacijas, įskaitant fondus, kurie remia arba vykdo mokslinius tyrimus ir inovacijas. Europos partnerystės taip pat turėtų būti viena iš priemonių, skirtų bendradarbiavimui ir sinergijoms tarptautiniu lygmeniu stiprinti tarp privačiojo ir viešojo sektoriaus partnerių bei tarp jų, be kita ko, sujungiant mokslinių tyrimų ir inovacijų programas ir tarpvalstybines investicijas į mokslinius tyrimus ir inovacijas, taip užtikrinant abipusę naudą žmonėms ir įmonėms;
                  
               
                     (4)
                  
                  
                     turėtų būti sudaryta Europos metrologijos partnerystė. Numatoma, kad tokia partnerystė bus veiksmingesnė priemonė, palyginti su tradiciniais kvietimais teikti pasiūlymus arba bendrai finansuojamomis partnerystėmis pagal darbo programas, parengtomis pagal susijusias II veiklos srities veiksmų grupes;
                  
               
                     (5)
                  
                  
                     kad padidėtų Europos metrologijos partnerystės (toliau – Metrologijos partnerystė) patrauklumas pramonei, mažosioms ir vidutinėms įmonėms (MVĮ) ir kitiems suinteresuotiesiems subjektams, ji turėtų savo misiją atlikti ir tikslus įgyvendinti aiškiai, paprastai ir lanksčiai;
                  
               
                     (6)
                  
                  
                     metrologijos partnerystė turėtų skatinti mokslinę kompetenciją ir už ją atlyginti, taip pat remti Sąjungoje pasiektų mokslinių tyrimų ir inovacijų rezultatų pritaikymą ir sistemingą naudojimą, be kita ko, užtikrinant, kad vykdant jos veiklą būtų atsižvelgiama į naujausius mokslo pasiekimus ir fundamentinių mokslinių tyrimų rezultatus. Ji taip pat turėtų siekti užtikrinti, kad jos veiksmų rezultatus pritaikytų ir diegtų pramonė, novatoriai, bei, galiausiai, visuomenė;
                  
               
                     (7)
                  
                  
                     siekiant užtikrinti mokslinę kompetenciją ir laikantis Europos Sąjungos pagrindinių teisių chartijos 13 straipsnio, Metrologijos partnerystė visose dalyvaujančiosiose valstybėse turėtų propaguoti akademinę laisvę, visų pirma laisvę vykdyti mokslinius tyrimus, ir propaguoti aukščiausius mokslinio sąžiningumo standartus;
                  
               
                     (8)
                  
                  
                     vadovaujantis Reglamento (ES) 2021/695 tikslais, teisę dalyvauti Metrologijos partnerystėje turėtų turėti bet kuri valstybė narė ir bet kuri programos „Europos horizontas“ asocijuotoji trečioji šalis. Siekiant užtikrinti papildomumą Europos ekonominėje erdvėje (EEA) ir su kitomis kaimyninėmis šalimis, kitos trečiosios valstybės turėtų turėti galimybę dalyvauti Metrologijos partnerystėje su sąlyga, kad bus sudarytas atitinkamas tarptautinis mokslo ir technologijų srities bendradarbiavimo susitarimas su Sąjunga ir dalyvaujančiųjų valstybių susitarimas;
                  
               
                     (9)
                  
                  
                     programa „Europos horizontas“ nustatomas strategiškesnis, nuoseklesnis ir labiau į poveikį orientuotas požiūris į Europos partnerystes, remiantis patirtimi, įgyta atliekant Europos Parlamento ir Tarybos reglamentu (ES) Nr. 1291/2013 (5) nustatytos bendrosios mokslinių tyrimų ir inovacijų programos „Horizontas 2020“ (2014–2020 m.) tarpinį vertinimą. Reglamente (ES) 2021/695 numatyta galimybė užtikrinti, kad būtų veiksmingiau naudojamasi institucionalizuotosiomis Europos partnerystėmis, visų pirma sutelkiant dėmesį į aiškius tikslus, rezultatus ir poveikį, kuriuos galima pasiekti ne vėliau kaip 2030 m., ir užtikrinant aiškų indėlį į susijusius Sąjungos politikos prioritetus ir politiką. Siekiant paskatinti inovacijų projektų grandinę ir mokslinius tyrimus kitose srityse, siekiant didesnio poveikio ir užtikrinant rezultatų panaudojimą visose atitinkamose srityse, kuriose technologinė plėtra yra susijusi su metrologija, pavyzdžiui, skaitmeninimo, dirbtinio intelekto, energetikos, pažangių sveikatos apsaugos sistemų, klimato, autonominio eismo ir žiedinės ekonomikos srityse, itin svarbus bus glaudus bendradarbiavimas, papildomumas ir sinergija su kitomis atitinkamomis programomis ir iniciatyvomis Sąjungos, nacionaliniu ir regionų lygmenimis, be kita ko, su Europos mokslinių tyrimų taryba ir Europos inovacijų taryba ir visų pirma su kitomis Europos partnerystėmis;
                  
               
                     (10)
                  
                  
                     Europos Parlamento ir Tarybos sprendimu Nr. 555/2014/ES (6) Sąjunga programos „Horizontas 2020“ galiojimo laikotarpiu skyrė finansinį įnašą Europos metrologijos inovacijų ir mokslinių tyrimų programai (EMPIR), atitinkantį EMPIR dalyvaujančiųjų valstybių finansinį įnašą, tačiau neviršijantį 300 000 000 EUR. 2017 m. liepos mėn. atlikto EMPIR tarpinio vertinimo pasekoje pasiūlyta nauja iniciatyva;
                  
               
                     (11)
                  
                  
                     Sąjungos finansinis įnašas į Metrologijos partnerystę turėtų būti teikiamas su sąlyga, kad dalyvaujančiosios valstybės oficialiai įsipareigoja finansiškai prisidėti prie Metrologijos partnerystės įgyvendinimo ir tuos įsipareigojimus vykdyti. Dalyvaujančiųjų valstybių įnašai turėtų apimti įnašą administracinėms išlaidoms, susijusioms su Metrologijos partnerystės įgyvendinimu, padengti, laikantis jos biudžeto 5 % viršutinės ribos. Kad būtų užtikrintas dalyvaujančiųjų valstybių pajėgumas finansuoti Metrologijos partnerystės veikloje dalyvaujančius savo nacionalinius subjektus, nacionalinius metrologijos institutus (NMI) ir specializuotus institutus (SI), jos turėtų įsipareigoti savo Metrologijos partnerystei skirtą įnašą prireikus padidinti, nustatydamos finansavimo rezervą. Bendrai įgyvendinant Metrologijos partnerystę reikalinga įgyvendinimo struktūra. Sąjungos finansinis įnašas turėtų būti valdomas vadovaujantis patikimo finansų valdymo principu ir atitinkamomis netiesioginio valdymo taisyklėmis, nustatytomis Europos Parlamento ir Tarybos reglamente (ES, Euratomas) 2018/1046 (7);
                  
               
                     (12)
                  
                  
                     Metrologijos partnerystė, kuri yra suderinta su Sąjungos politiniais prioritetais, įskaitant Europos žaliąjį kursą, žmonėms tarnaujančią ekonomiką ir prie skaitmeninio amžiaus prisitaikiusią Europą, turėtų būti įgyvendinama dešimties metų laikotarpiu nuo 2021 iki 2031 m. Palyginti su EMPIR, Metrologijos partnerystė turėtų apimti naujas veiklas rūšis, visų pirma Europos metrologijos tinklų, kurie turėtų būti sukurti atvirai ir skaidriai ir kuriais siekiama spręsti neatidėliotinus visuomenės bei aplinkos uždavinius ir reaguoti į metrologijos poreikius, susijusius su besiformuojančiomis technologijomis ir inovacijomis, kūrimą. Tų tinklų užtikrinami metrologijos pajėgumai turėtų būti lygiaverčiai kitų pasaulio pirmaujančių metrologijos sistemų pajėgumams ir su jais palyginami, taip įrodant pasaulinio lygio kompetenciją. Kvietimai teikti pasiūlymus pagal Metrologijos partnerystę turėtų būti skelbiami įgyvendinant programą „Europos horizontas“ ir turėtų būti atviri, skaidrūs ir konkurenciniai. Metrologijos partnerystė turėtų skatinti talentų judėjimą ir įgūdžių ugdymą, be kita ko, suteikiant kvalifikacijos kėlimo ir perkvalifikavimo galimybių;
                  
               
                     (13)
                  
                  
                     Metrologijos partnerystės veikla turėtų būti vykdoma laikantis programos „Europos horizontas“ tikslų ir mokslinių tyrimų bei inovacijų sričių prioritetų, taip pat turėtų atitikti Reglamento (ES) 2021/695 10 straipsnyje ir III priede nustatytus bendruosius principus ir sąlygas – be kita ko, ja turėtų būti remiamas novatoriškų sprendimų pritaikymas Europos pramonėje, visų pirma MVĮ, ir, galiausiai, visuomenėje;
                  
               
                     (14)
                  
                  
                     turėtų būti nustatyta Sąjungos finansinio įnašo į Metrologijos partnerystę programos „Europos horizontas“ įgyvendinimo laikotarpiu viršutinė riba. Neviršijant tos ribos, Sąjungos maksimalus finansinis įnašas turėtų būti ne mažesnis kaip dalyvaujančiųjų valstybių įnašas, kad būtų pasiektas didelis sverto efektas ir užtikrinta tvirtesnė dalyvaujančiųjų valstybių programų integracija;
                  
               
                     (15)
                  
                  
                     Metrologijos partnerystė turėtų būti finansuojama Sąjungos programų, vykdomų pagal 2021–2027 m. daugiametę finansinę programą, nustatytą Tarybos reglamentu (ES, Euratomas) 2020/2093 (8), lėšomis. Pagal Reglamento (ES) 2021/695 10 straipsnio 2 dalies c punktą Metrologijos partnerystė turėtų būti grindžiama aiškiu gyvavimo ciklo principu. Siekiant tinkamai apsaugoti Sąjungos finansinius interesus, Metrologijos partnerystė turėtų būti sudaryta laikotarpiui iki 2031 m. gruodžio 31 d., kad galėtų būti vykdomi pagal ją prisiimti įsipareigojimai dėl dotacijų įgyvendinimo, kol bus užbaigti paskutiniai pradėti netiesioginiai veiksmai;
                  
               
                     (16)
                  
                  
                     pagal Reglamento (ES) 2021/695 3 straipsnį bendrasis programos „Europos horizontas“ tikslas – Sąjungos investicijomis į mokslinius tyrimus ir inovacijas užtikrinti poveikį mokslui, technologijoms, ekonomikai ir visuomenei, kad būtų stiprinamos Sąjungos mokslinės bei technologinės bazės ir skatinamas Sąjungos konkurencingumas visose valstybėse narėse, be kita ko, jos pramonės sektoriuje, įgyvendinami Sąjungos strateginiai prioritetai, prisidedama įgyvendinant Sąjungos tikslus ir politiką ir padedama spręsti pasaulinius uždavinius, be kita ko, JT DVT, laikantis Darnaus vystymosi darbotvarkės iki 2030 m. ir Paryžiaus susitarimo principų, ir stiprinama Europos mokslinių tyrimų erdvė;
                  
               
                     (17)
                  
                  
                     dalyvaujančiosios valstybės susitarė dėl ankstesnių iniciatyvų, t. y. Europos metrologijos mokslinių tyrimų programos (EMRP) ir EMPIR, įgyvendinimo struktūros. Tos struktūros funkcijoms atlikti 2007 m. buvo įsteigta EURAMET e.V. (toliau – EURAMET) – Europos regioninė metrologijos organizacija, pagal Vokietijos teisę įsteigta ne pelno asociacija. EURAMET taip pat turi užduočių ir pareigų, susijusių su platesniu metrologijos derinimu Europoje ir visame pasaulyje. Tapti EURAMET nariais gali visi Europos NMI, o asocijuotaisiais nariais – Europos SI. Narystė EURAMET organizacijoje nepriklauso nuo to, ar vykdomos nacionalinės metrologijos mokslinių tyrimų programos. Atsižvelgiant į tai, kad, kaip nustatyta EMPIR tarpinio vertinimo ataskaitoje, EURAMET valdymo struktūra veiksmingai ir labai kokybiškai padeda įgyvendinti EMRP ir EMPIR, įgyvendinant Metrologijos partnerystę taip pat reikėtų pasitelkti EURAMET. Todėl EURAMET turėtų valdyti Sąjungos finansinį įnašą;
                  
               
                     (18)
                  
                  
                     finansinius įnašus į Metrologijos partnerystę centralizuotai turėtų valdyti EURAMET, vadovaujantis Reglamento (ES) 2021/695 10 straipsnio 1 dalimi. Tai neturėtų daryti poveikio dalyvaujančiųjų valstybių galimybei teikti tiesioginius finansinius įnašus specializuotiems NMI remiantis suderintu požiūriu, pasitelkiant Metrologijos partnerystės komitetą;
                  
               
                     (19)
                  
                  
                     Metrologijos partnerystė turėtų siekti užtikrinti veiksmingą lygių galimybių visiems skatinimą ir ypač, kiek tai įmanoma, lyčių pusiausvyrą atitinkamuose Metrologijos partnerystės organuose, taip pat vertinimo komisijose ir kituose atitinkamuose patariamuosiuose organuose;
                  
               
                     (20)
                  
                  
                     laikantis Reglamento (ES) 2021/695 49 straipsnio 4 dalies ir atitinkamų taisyklių dėl Komisijos ekspertų grupių, Metrologijos partnerystės iniciatyvinės grupės narius Komisija turėtų atrinkti visų pirma deramai atsižvelgdama į bet kokį susijusį interesų konflikto atskleidimą;
                  
               
                     (21)
                  
                  
                     kad Metrologijos partnerystės tikslai būtų pasiekti, EURAMET turėtų teikti finansinę paramą daugiausia dotacijomis, skirtomis EURAMET lygmeniu atrinktų veiksmų dalyviams. Tie veiksmai turėtų būti atrenkami paskelbus atvirus, skaidrius ir konkurencinius kvietimus teikti pasiūlymus, už kuriuos atsakinga EURAMET. Vykdant Metrologijos partnerystę turėtų būti dedamos visos pastangos didinti kvietimų teikti pasiūlymus matomumą, laiku skelbiant juos dalyviams programos „Europos horizontas“ portale, taip pat plačiai skleidžiant ir reklamuojant kvietimus teikti pasiūlymus, kad dalyvautų kuo daugiau naujų dalyvių. Atrenkant pasiūlymus ir skirstant finansavimą, skiriamą iš Sąjungos finansinio įnašo ir dalyvaujančiųjų valstybių finansinių įnašų mokslinių tyrimų projektams ir susijusiai veiklai, turėtų būti privaloma laikytis sudaryto eiliškumo sąrašo. Vadovaujantis Reglamento (ES) 2021/695 28 straipsnio 3 dalimi ir programos „Europos horizontas“ darbo programa, į metinėje darbo programoje nustatytas ex aequo pasiūlymų nagrinėjimo taisykles turėtų būti galima įtraukti su MVĮ dalyvavimu, lyčių ir geografine įvairove susijusios sąlygas. Veiklos, finansuojamos dalyvaujančiųjų valstybių įnašais, skirtais Europos metrologijos tinklams, atveju už finansuojamus veiksmus taip pat turėtų būti atsakinga EURAMET;
                  
               
                     (22)
                  
                  
                     dalyvaujant Metrologijos partnerystės lėšomis finansuojamuose netiesioginiuose veiksmuose taikomas Reglamentas (ES) 2021/695. Tačiau dėl konkrečių Metrologijos partnerystės veiklos poreikių, visų pirma siekiant kurti ir valdyti būsimus Europos metrologijos tinklus ir sudaryti palankesnes sąlygas tinkamam dalyvaujančiųjų valstybių finansiniam dalyvavimui, turėtų būti galima nustatyti, kad, kai tai tikrai būtina ir atsižvelgiant į iniciatyvinės grupės rekomendacijas, jei tokių yra, koordinatoriaus vaidmuo vykdant netiesioginius veiksmus – pradedant pasiūlymo pateikimu ir baigiant projekto užbaigimu – būtų apribotas tik dalyvaujančiųjų valstybių NMI ir SI;
                  
               
                     (23)
                  
                  
                     dalyvaujančiųjų valstybių įnašai turėtų būti užtikrinami instituciniu finansavimu, kurį skiria jų NMI ir jų SI. Didelė pagrindinės veiklos rūšių įvairovė turėtų padėti siekti Metrologijos partnerystės tikslų ir ta įvairi veikla turėtų būti nustatyta metinėse darbo programose, susiejant ją su veiklos sąnaudomis ir išlaidomis. Įnašai turėtų padengti, inter alia, paslaugų, kuriomis tiesiogiai užtikrinamas kalibravimas, ir kitų paslaugų, susijusių su tarptautine vienetų sistema, išlaidas. Dalyvaujančiųjų valstybių įnašai taip pat turėtų apimti finansinį įnašą, skiriamą Metrologijos partnerystės administracinėms išlaidoms padengti;
                  
               
                     (24)
                  
                  
                     siekiant užtikrinti Metrologijos partnerystės atvirumą, skaidrumą ir prieinamumą, kvietimai teikti pasiūlymus taip pat turėtų būti skelbiami naudotojams patogiu būdu dalyviams skirtame bendrame portale ir pasitelkiant kitas Komisijos valdomas programos „Europos horizontas“ elektronines sklaidos priemones. Siekiant bendradarbiauti su suinteresuotaisiais subjektais bei visuomene ir pritraukti naujų dalyvių iš įvairių mokslinių tyrimų ir pramonės sektoriaus suinteresuotųjų subjektų, įskaitant MVĮ, aukštojo mokslo įstaigas, mokslinių tyrimų organizacijas ir pilietinės visuomenės organizacijas, įgyvendinant Metrologijos partnerystę turėtų būti vykdoma įvairi informavimo veikla, įskaitant rezultatų sklaidą ir panaudojimą, reklaminę ir informuotumo didinimo veiklą, ir Metrologijos partnerystės propagavimą už Sąjungos ribų;
                  
               
                     (25)
                  
                  
                     finansavimo modelio veikimas, atsižvelgiant į lygiaverčio finansavimo Sąjungos ir ne Sąjungos lėšomis principą, turėtų būti iš naujo įvertintas atliekant tarpinį Metrologijos partnerystės vertinimą, siekiant užtikrinti, kad būtų laikomasi dalyvaujančiųjų valstybių lygiaverčių finansinių įnašų principo;
                  
               
                     (26)
                  
                  
                     Sąjungos finansiniai interesai turėtų būti apsaugoti proporcingomis priemonėmis viso išlaidų ciklo metu, įskaitant pažeidimų prevenciją, nustatymą ir tyrimą, prarastų, nepagrįstai išmokėtų ar neteisingai panaudotų lėšų susigrąžinimą ir, kai tinkama, administracines ir finansines sankcijas;
                  
               
                     (27)
                  
                  
                     siekiant apsaugoti Sąjungos finansinius interesus, Komisija turėtų turėti teisę nutraukti Sąjungos finansinio įnašo teikimą, tą įnašą proporcingai sumažinti arba jo teikimą sustabdyti, jei Metrologijos partnerystė įgyvendinama netinkamai, tik iš dalies ar vėluojant arba jei dalyvaujančioji valstybė neprisideda, prisideda tik iš dalies arba vėluoja prisidėti prie Metrologijos partnerystės finansavimo. Tos teisės turėtų būti numatytos Sąjungos ir EURAMET sudarytiname susitarime dėl įnašo;
                  
               
                     (28)
                  
                  
                     supaprastinimo tikslais visiems susijusiems subjektams turėtų būti sumažinta administracinė našta. Reikėtų vengti dvigubo audito, neproporcingo kiekio dokumentų ir ataskaitų. Atliekant auditą, atitinkamai turėtų būti atsižvelgiama į konkrečius nacionalinių programų ypatumus. Atliekant pagal šį sprendimą suteiktų Sąjungos lėšų gavėjų auditą turėtų būti užtikrintas administracinės naštos sumažinimas, kaip numatyta Reglamente (ES, Euratomas) 2018/1046;
                  
               
                     (29)
                  
                  
                     Komisijos, Europos Parlamento, Tarybos arba Audito Rūmų prašymu EURAMET ir dalyvaujančiosios valstybės turėtų pateikti visą informaciją, kurią Komisija turi įtraukti į Metrologijos partnerystės vertinimą;
                  
               
                     (30)
                  
                  
                     ne vėliau kaip 2025 m. Komisija turėtų atlikti tarpinį vertinimą, kuriuo visų pirma būtų įvertinta Metrologijos partnerystės kokybė ir veiksmingumas, pažanga, padaryta siekiant nustatytų tikslų, o ne vėliau kaip 2030 m. – galutinį vertinimą, ir turėtų paskelbti bei išplatinti tų vertinimų rezultatus bei išvadas. Pagal Reglamento (ES) 2021/695 10 straipsnio 2 dalies c punktą Metrologijos partnerystė turėtų būti grindžiama aiškiu gyvavimo ciklo principu, būti ribotos trukmės ir apimti finansavimo pagal programą „Europos horizontas“ laipsniško nutraukimo sąlygas. Tuo tikslu vertinimuose turėtų būti įvertintas bet kokio galimo atnaujinimo aktualumas ir suderinamumas;
                  
               
                     (31)
                  
                  
                     šio sprendimo tikslas – Sąjungos dalyvavimas Metrologijos partnerystėje siekiant remti jos bendruosius tikslus. Dėl metrologijos reikalavimų masto ir sudėtingumo reikia investicijų, viršijančių pagrindinius NMI ir SI mokslinių tyrimų biudžetus. Pažangiausių metrologijos sprendimų moksliniams tyrimams ir plėtrai reikalinga kompetencija yra išsibarsčiusi po įvairias valstybes, todėl vien nacionaliniu lygmeniu jos pasiekti neįmanoma. Kadangi šio sprendimo tikslo valstybės narės negali deramai pasiekti, o integruojant nacionalines pastangas į nuoseklų Europos metodą, suvienijant atskiras nacionalines mokslinių tyrimų programas, padedant rengti bendras tarpvalstybines mokslinių tyrimų ir finansavimo strategijas ir sutelkiant reikalingą subjektų ir investicijų kritinę masę to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti;
                  
               
                     (32)
                  
                  
                     siekiant užtikrinti paramos teikimo atitinkamose politikos srityse tęstinumą, šis sprendimas turėtų įsigalioti skubos tvarka,
                  
               PRIĖMĖ ŠĮ SPRENDIMĄ:
         
            1 straipsnis
            Dalyvavimas Europos metrologijos partnerystėje
            
               1.   Sąjunga dalyvauja Europos metrologijos partnerystėje (toliau – Metrologijos partnerystė) – institucionalizuotoje Europos partnerystėje, kaip nurodyta Reglamento (ES) 2021/695 10 straipsnio 1 dalies c punkte, kurią kartu vykdo Airija, Austrija, Belgija, Bulgarija, Čekija, Danija, Estija, Graikija, Ispanija, Italija, Kroatija, Latvija, Lenkija, Lietuva, Nyderlandai, Norvegija, Portugalija, Prancūzija, Rumunija, Slovakija, Slovėnija, Suomija, Švedija, Vengrija ir Vokietija (toliau – dalyvaujančiosios valstybės), šiame sprendime nustatytomis sąlygomis.
            
            
               2.   Bet kuri kita nei šio straipsnio 1 dalyje nurodyta valstybė narė ir bet kuri programos „Europos horizontas“ asocijuotoji trečioji šalis gali dalyvauti Metrologijos partnerystėje, jei ji tenkina 4 straipsnio 1 dalies c punkte nustatytą sąlygą. Tokios valstybės narės ir trečiosios šalys šio sprendimo tikslais laikomos dalyvaujančiosiomis valstybėmis.
            
            
               3.   Bet kuri trečioji valstybė, kuri nėra programos „Europos horizontas“ asocijuotoji šalis, gali dalyvauti Metrologijos partnerystėje, jei ji:
               
                           a)
                        
                        
                           su Sąjunga sudaro tarptautinį bendradarbiavimo mokslo ir technologijų srityje susitarimą, kuriame išdėstomos jos dalyvavimo Metrologijos partnerystėje sąlygos;
                        
                     
                           b)
                        
                        
                           laikantis 14 straipsnio 3 dalies g punkto gauna Metrologijos partnerystės komiteto pritarimą, ir
                        
                     
                           c)
                        
                        
                           tenkina 4 straipsnio 1 dalies c punkte nustatytą sąlygą.
                        
                     Pirmoje pastraipoje nurodytas sąlygas tenkinanti trečioji šalis šio sprendimo tikslais laikoma dalyvaujančiąja valstybe.
            
         
         
            2 straipsnis
            Metrologijos partnerystės tikslai
            
               1.   Metrologijos partnerystė padeda įgyvendinti Reglamentą (ES) 2021/695, visų pirma jo 3 straipsnį.
            
            
               2.   Nedarant poveikio 1 daliai, Metrologijos partneryste, partneriams dalyvaujant ir prisiimant įsipareigojimus, kai rengiama ir įgyvendinama 7 straipsnyje nurodyta metinė darbo programa, siekiama šių bendrųjų tikslų:
               
                           a)
                        
                        
                           Europos lygmeniu sukurti tvarią, pažangią ir suderintą metrologijos sistemą, taip padedant sumažinti investicijų atotrūkį tarp Europos ir jos pasaulinių konkurentų;
                        
                     
                           b)
                        
                        
                           užtikrinti, kad novatoriai pažangiausius metrologijos pajėgumus plačiai įtrauktų į savo ekosistemas ir už jų ribų;
                        
                     
                           c)
                        
                        
                           didinti metrologijos poveikį visuomenės uždaviniams, susijusiems su politikos, standartų ir taisyklių įgyvendinimu, inter alia, skaitmeninėje, ekonominėje, pramonės ir aplinkos srityse, kad jie atitiktų savo paskirtį.
                        
                     
            
               3.   Įgyvendinant 2 dalyje išdėstytus bendruosius tikslus, Metrologijos partneryste siekiama šių konkrečių tikslų:
               
                           a)
                        
                        
                           ne vėliau kaip 2030 m. sukurti naujus mokslinių tyrimų pajėgumus, kurie būtų plėtojami naujų Europos metrologijos tinklų sistemoje ir kurių veiksmingumas, kiek tai susiję su kalibravimo ir matavimo pajėgumais, būtų bent lygiavertis ne dalyvaujančiosiose valstybėse veikiančių pagrindinių metrologijos institutų veiksmingumui;
                        
                     
                           b)
                        
                        
                           ne vėliau kaip 2030 m. remti naujų novatoriškų produktų ir paslaugų pardavimą naudojant ir diegiant naujus metrologijos pajėgumus bazinėse besiformuojančiose ir didelio poveikio technologijose;
                        
                     
                           c)
                        
                        
                           mokymosi visą gyvenimą kontekste ir siekiant visuomenės transformacijos prisidėti prie aukštos kokybės naujų žinių, kompetencijų ir įgūdžių kūrimo ir sklaidos visoje Sąjungoje, be kita ko, didinant pajėgumus kurti inovacijas;
                        
                     
                           d)
                        
                        
                           ne vėliau kaip 2030 m. visapusiškai ir veiksmingai padėti rengti ir įgyvendinti konkrečius standartus ir taisykles, kuriais grindžiama viešoji politika, skirta visuomenės, ekonominiams ir aplinkos uždaviniams spręsti;
                        
                     
                           e)
                        
                        
                           atskleisti metrologijos kaip priemonės, kuria padedama siekti Sąjungos skaitmeninės ir žaliosios pertvarkos tikslų, potencialą tarp galutinių naudotojų, įskaitant MVĮ ir pramonės sektoriaus suinteresuotuosius subjektus.
                        
                     
         
         
            3 straipsnis
            Metrologijos partnerystei skiriamas Sąjungos finansinis įnašas
            
               1.   Kad Sąjungos finansinis įnašas Metrologijos partnerystei, įskaitant EEE asignavimus, atitiktų 1 straipsnio 1 dalyje nurodytų dalyvaujančiųjų valstybių įnašus, jis turi siekti iki 300 mln. EUR. Sąjungos finansinio įnašo suma gali būti padidinta trečiųjų valstybių, kurios yra programos „Europos horizontas“ asocijuotosios šalys, įnašais, laikantis Reglamento (ES) 2021/695 16 straipsnio 5 dalies, su sąlyga, kad bendra suma, kuria padidinamas Sąjungos finansinis įnašas, yra papildoma bent jau tokio pat dydžio dalyvaujančiųjų valstybių, nurodytų šio sprendimo 1 straipsnio 2 dalyje, įnašais.
            
            
               2.   Apskaičiuojant Sąjungos finansinį įnašą neatsižvelgiama į dalyvaujančiųjų valstybių įnašus, kurie skirti su Metrologijos partnerystės įgyvendinimu susijusioms administracinėms išlaidoms padengti ir kurie viršija 5 % visų Metrologijos partnerystei skirtų bendrų įnašų sumą.
            
            
               3.   Sąjungos finansinis įnašas mokamas iš Sąjungos bendrojo biudžeto asignavimų, skirtų atitinkamoms specialiosios programos, kuria įgyvendinama programa „Europos horizontas“, nustatytos Tarybos sprendimu (ES) 2021/764 (9), dalims.
            
            
               4.   EURAMET e.V. (toliau – EURAMET) Sąjungos finansinį įnašą naudoja 6 straipsnio 1 dalies a punkte nurodytai veiklai finansuoti.
            
            
               5.   Metrologijos partnerystės administracinės išlaidos iš Sąjungos finansinio įnašo nedengiamos.
            
            
               6.   Finansiniai įnašai pagal programas, bendrai finansuojamas Europos regioninės plėtros fondo, „Europos socialinio fondo +“, Europos jūrų reikalų, žvejybos ir akvakultūros fondo bei Europos žemės ūkio fondo kaimo plėtrai lėšomis, taip pat Ekonomikos gaivinimo ir atsparumo didinimo priemonės lėšomis, gali būti laikomi valstybės narės, kuri yra dalyvaujančioji valstybė, įnašais su sąlyga, kad laikomasi atitinkamų Europos Parlamento ir Tarybos reglamento (ES) 2021/1060 (10) ir reglamentų, kuriais nustatomos kiekvienam iš tų fondų taikomos konkrečios taisyklės, nuostatų.
            
         
         
            4 straipsnis
            Sąjungos finansinio įnašo teikimo sąlygos
            
               1.   Sąjungos finansinis įnašas teikiamas, jei tenkinamos visos toliau išvardytos sąlygos:
               
                           a)
                        
                        
                           dalyvaujančiosios valstybės įrodo, kad Metrologijos partnerystė sudaryta pagal šį sprendimą;
                        
                     
                           b)
                        
                        
                           dalyvaujančiosios valstybės arba jų paskirti NMI skiria EURAMET kaip struktūrą, atsakingą už Metrologijos partnerystės įgyvendinimą ir už Sąjungos finansinio įnašo gavimą, paskirstymą ir stebėseną;
                        
                     
                           c)
                        
                        
                           kiekviena dalyvaujančioji valstybė įsipareigoja prisidėti prie Metrologijos partnerystės finansavimo ir nustatyti 50 % įsipareigojimo sumos dydžio rezervinį finansavimo pajėgumą;
                        
                     
                           d)
                        
                        
                           EURAMET įrodo, kad turi pajėgumų įgyvendinti Metrologijos partnerystę, be kita ko, gauti, paskirstyti ir stebėti Sąjungos finansinį įnašą pagal Sąjungos biudžeto netiesioginio valdymo principą, vadovaujantis Reglamento (ES, Euratomas) 2018/1046 62 ir 154 straipsniais;
                        
                     
                           e)
                        
                        
                           pagal 13–16 straipsnius sukuriamas Metrologijos partnerystės valdymo modelis.
                        
                     
            
               2.   Įgyvendinant Metrologijos partnerystę Sąjungos finansiniam įnašui taip pat taikomos visos šios sąlygos:
               
                           a)
                        
                        
                           EURAMET vykdo 6 straipsnyje nustatytą Metrologijos partnerystės veiklą pagal 2 straipsnyje nustatytus tikslus;
                        
                     
                           b)
                        
                        
                           išlaikomas efektyvus valdymo modelis pagal 13–16 straipsnius;
                        
                     
                           c)
                        
                        
                           EURAMET laikosi Reglamento (ES, Euratomas) 2018/1046 155 straipsnyje nustatytų ataskaitų teikimo reikalavimų;
                        
                     
                           d)
                        
                        
                           dalyvaujančiosios valstybės vykdo 1 dalies c punkte nurodytus įsipareigojimus.
                        
                     
         
         
            5 straipsnis
            Metrologijos partnerystei skiriami dalyvaujančiųjų valstybių įnašai
            
               1.   1 straipsnio 1 dalyje nurodytos dalyvaujančiosios valstybės laikotarpiu nuo 2021 m. sausio 1 d. iki 2031 m. gruodžio 31 d. skiria bent 363 mln. EUR dydžio finansinius ar nepiniginius įnašus arba pasirūpina, kad tuos įnašus skirtų jų nacionalinės finansavimo įstaigos.
               Dalis dalyvaujančiųjų valstybių įnašų turi būti finansiniai įnašai. Dalyvaujančiosios valstybės tarpusavyje susitaria dėl savo bendrų įnašų ir dėl to, kaip jos juos teiks.
            
            
               2.   Dalyvaujančiųjų valstybių įnašus sudaro:
               
                           a)
                        
                        
                           finansiniai ar nepiniginiai įnašai, skiriami 6 straipsnio 1 dalyje nurodytai įgyvendinimo veiklai vykdyti, ir
                        
                     
                           b)
                        
                        
                           finansiniai ar nepiniginiai įnašai, skiriami visoms EURAMET administracinėms išlaidoms padengti.
                        
                     
            
               3.   Šio straipsnio 2 dalies a punkte nurodytais finansiniais ar nepiniginiais įnašais padengiamos išlaidos, dalyvaujančiųjų valstybių patirtos įgyvendinant 6 straipsnio 1 dalies b punkte nurodytą veiklą, atskaičius visą toms išlaidoms padengti skiriamą tiesioginį ar netiesioginį Sąjungos finansinį įnašą.
            
            
               4.   2 dalies b punkte nurodyti finansiniai ar nepiniginiai įnašai skiriami dalyvaujančiųjų valstybių išlaidoms, susijusioms su EURAMET administracinėmis išlaidomis įgyvendinant Metrologijos partnerystę, padengti. Tos administracinės išlaidos neturi viršyti 5 % bendro Metrologijos partnerystės biudžeto.
            
            
               5.   Siekiant įvertinti šio straipsnio 2 dalies a ir b punktuose nurodytus nepiniginius įnašus, išlaidos nustatomos laikantis suderinto požiūrio, įskaitant kriterijus ir procesus, kuriuos Metrologijos partnerystės komitetas turi nustatyti pagal 14 straipsnį. Kiek įmanoma, teikiant ataskaitas apie išlaidas turi būti laikomasi Reglamente (ES) 2021/695 nustatytų ataskaitų teikimo procedūrų, kartu atsižvelgiant į įprastą dalyvaujančiųjų valstybių ar atitinkamų nacionalinių finansavimo įstaigų apskaitos praktiką, taikytinus dalyvaujančiosios valstybės, kurioje įsteigtos atitinkamos nacionalinės finansavimo įstaigos, apskaitos standartus ir taikytinus tarptautinius apskaitos standartus bei tarptautinius finansinės atskaitomybės standartus. Išlaidas sertifikuoja dalyvaujančiųjų valstybių ar atitinkamų nacionalinių finansavimo įstaigų paskirtas nepriklausomas auditorius.
            
            
               6.   Dalyvaujančiųjų valstybių įnašai teikiami priėmus metinę darbo programą.
               Jei metinė darbo programa priimama per ataskaitinius metus, 2 dalies b punkte nurodyti įnašai, kurie įtraukti į metinę darbo programą, gali apimti nuo tų metų sausio 1 d. teikiamus įnašus.
               2 dalies b punkte nurodyti įnašai, kurie teikiami po 2021 m. gruodžio 1 d., gali būti laikomi dalyvaujančiųjų valstybių įnašais, jei jie įtraukti į Metrologijos partnerystės pirmąją metinę darbo programą.
            
         
         
            6 straipsnis
            EURAMET veikla
            
               1.   Metrologijos partnerystė remia įvairią mokslinių tyrimų ir inovacijų veiklą:
               
                           a)
                        
                        
                           netiesioginiais veiksmais, kaip tai suprantama Reglamento (ES) 2021/695 2 straipsnio 43 punkte, kurie pagal šio sprendimo 7 straipsnį yra finansuojami EURAMET lėšomis daugiausia dotacijų forma, paskelbus EURAMET parengtus tarptautinius atvirus, skaidrius ir konkurencinius kvietimus teikti pasiūlymus, įskaitant:
                           
                                       i)
                                    
                                    
                                       mokslinius ir techninius veiksmus, kuriais remiama fundamentinė mokslinė metrologija – visų tolesnių etapų, įskaitant taikomuosius metrologijos mokslinius tyrimus ir plėtrą, taip pat su metrologija susijusias paslaugas, pagrindas;
                                    
                                 
                                       ii)
                                    
                                    
                                       metrologijos mokslinius tyrimus, siekiant rasti visuomenės, ekonominių ir aplinkos uždavinių sprendimus, daugiausia dėmesio skiriant įnašams į tvarias technologijas ir inovacijas energetikos, skaitmeninimo ir sveikatos sektoriuose bei aplinkos ir klimato srityse, ir plėtoti projektus konkrečiuose Europos metrologijos tinkluose, kuriais tie uždaviniai sprendžiami;
                                    
                                 
                                       iii)
                                    
                                    
                                       mokslinius tyrimus, kurių tikslas – kurti naujoviškas matavimo priemones, kurių tikslas – skatinti Europos pramonės ir prekybos sektorių metrologijos technologijų įsisavinimą ir kad taip būtų skatinamos inovacijos pramonėje;
                                    
                                 
                                       iv)
                                    
                                    
                                       ikinormatyvinius ir bendranormatyvinius metrologijos mokslinius tyrimus ir plėtrą padedant įgyvendinti politiką, vykdyti reglamentavimą ir spartinti tvarių novatoriškų produktų ir paslaugų pateikimą rinkai ir jų pritaikymą visuomenėje;
                                    
                                 
                                       v)
                                    
                                    
                                       keitimąsi geriausios praktikos pavyzdžiais metrologijos mokslinių tyrimų, vykdomų nacionaliniu lygmeniu, srityje;
                                    
                                 
                     
                           b)
                        
                        
                           dalyvaujančiųjų valstybių finansuojama veikla be Sąjungos finansinio įnašo, tai yra – metrologijos pajėgumų stiprinimo veikla įvairiais technologiniais lygmenimis, kuria siekiama sukurti kuo platesnę, subalansuotą ir integruotą metrologijos sistemą dalyvaujančiosiose valstybėse, kad jos galėtų plėtoti savo mokslinius ir techninius pajėgumus metrologijos srityje, ir apimanti veiklą, neatrinktą pagal šio straipsnio a punkte nurodytus kvietimus teikti pasiūlymus ir išdėstytą metinėse darbo programose, taip pat bet kuris iš šių veiksmų:
                           
                                       i)
                                    
                                    
                                       pagal dalyvaujančiųjų valstybių nacionalines programas vykdoma veikla, pavyzdžiui, tarpvalstybiniai projektai, kuriais prisidedama įgyvendinant Europos metrologijos tinklo ir EURAMET techninių komitetų nustatytus prioritetus;
                                    
                                 
                                       ii)
                                    
                                    
                                       metrologijos mokslinių tyrimų rezultatų sklaidos ir panaudojimo veiksmai, be kita ko, pramonėje ir MVĮ, kuo platesniu mastu Europoje, siekiant naudotojams patogiu būdu padidinti EURAMET veiklos matomumą visuomenei;
                                    
                                 
                                       iii)
                                    
                                    
                                       veikla, kuria siekiama didinti informuotumą ir skatinti švietimo bei sklaidos veiklą ir kampanijas, taip pat teikti tinkamą informaciją EURAMET interneto svetainėje, ir atitinkamų dokumentų skelbimas;
                                    
                                 
                                       iv)
                                    
                                    
                                       veiksmai, konkrečiai skirti metrologijos institutams, kurie neturi mokslinių pajėgumų arba turi ribotus mokslinius pajėgumus, padedant jiems naudotis kitomis Sąjungos, nacionalinėmis ar regioninėmis mokymo ir judumo, tarpvalstybinio bendradarbiavimo ar investicijų į metrologijos infrastruktūrą programomis;
                                    
                                 
                                       v)
                                    
                                    
                                       išorės sklaidos ir žinių perdavimo veiklos organizavimas siekiant kuo plačiau Sąjungoje ir už jos ribų propaguoti Metrologijos partnerystę, kad būtų kuo labiau padidintas jos poveikis.
                                    
                                 
                     
            
               2.   Prieš nustatydama kiekvieno iš 1 dalies a punkte nurodyto kvietimo teikti pasiūlymus temas, EURAMET viešai kviečia asmenis arba organizacijas, įskaitant MVĮ, ir bendrąją metrologijos vertės grandinę skaidriai siūlyti galimas mokslinių tyrimų temas.
            
         
         
            7 straipsnis
            Metinė darbo programa
            
               1.   Metrologijos partnerystė įgyvendinama remiantis metinėmis darbo programomis, apimančiomis veiklą, kuri turi būti vykdoma nuo atitinkamų metų sausio 1 d. iki gruodžio 31 d. (toliau – ataskaitiniai metai).
            
            
               2.   Gavęs Komisijos pritarimą, 14 straipsnyje nurodytas Metrologijos partnerystės komitetas metines darbo programas priima ne vėliau kaip ataskaitinių metų kovo 31 d. Priimant metines darbo programas ir Metrologijos partnerystės komitetas, ir Komisija veikia nepagrįstai nedelsdami. Metrologijos partnerystės komitetas metinę darbo programą paskelbia viešai.
            
            
               3.   6 straipsnio 1 dalies a ir b punktuose nurodyta veikla gali būti pradėta vykdyti tik ataskaitiniais metais ir tik priėmus tų metų metinę darbo programą.
            
            
               4.   EURAMET gali finansuoti tik tą veiklą, kuri yra nustatyta metinėje darbo programoje. Metinėje darbo programoje atskiriama 6 straipsnio 1 dalies a punkte nurodyta veikla, 6 straipsnio 1 dalies b punkte nurodyta veikla ir EURAMET administracinės išlaidos. Į metinę darbo programą įtraukiamos atitinkamos išlaidų sąmatos ir biudžetas, skiriamas veiklai, finansuojamai Sąjungos finansinio įnašo lėšomis, ir veiklai, finansuojamai dalyvaujančiųjų valstybių be tokio įnašo. Į metinę darbo programą taip pat įtraukiamas dalyvaujančiųjų valstybių nepiniginių įnašų, nurodytų 5 straipsnio 2 dalies b punkte, vertinimas.
            
            
               5.   Iš dalies pakeistose ataskaitinių metų metinėse darbo programose ir vėlesnių ataskaitinių metų metinėse darbo programose atsižvelgiama į ankstesnių kvietimų teikti pasiūlymus rezultatus. Jomis siekiama išspręsti nepakankamos mokslinių temų aprėpties problemą, visų pirma įtraukiant tas temas, kurios iš pradžių buvo įtrauktos į 6 straipsnio 1 dalies b punkte nurodytą veiklą, tačiau negalėjo būti tinkamai finansuojamos.
            
            
               6.   Kvietimai teikti pasiūlymus pagal atitinkamas metines darbo programas paskelbiami ne vėliau kaip 2027 m. gruodžio 31 d. Tinkamai pagrįstais atvejais jie gali būti paskelbti ne vėliau kaip 2028 m. gruodžio 31 d.
            
            
               7.   EURAMET atlieka visos į metinę darbo programą įtrauktos veiklos įgyvendinimo stebėseną, nedidinant paramos gavėjams tenkančios administracinės naštos, ir kasmet teikia Komisijai tos veiklos įgyvendinimo ataskaitas. Metinė ataskaita laiku paskelbiama viešai EURAMET interneto svetainėje.
            
            
               8.   Visuose pranešimuose ar leidiniuose, susijusiuose su Metrologijos partnerystės veikla ir parengtuose bendradarbiaujant su Metrologijos partneryste – nepriklausomai nuo to, ar juos parengė EURAMET, dalyvaujančioji valstybė ar jos nacionalinės finansavimo įstaigos arba veiklos dalyviai – pateikiamas pagrindinis arba papildomas įrašas, kad tai yra pagal programą „Europos horizontas“ vykdomos Metrologijos partnerystės bendrai finansuojama veikla.
            
         
         
            8 straipsnis
            Dalyvavimo ir sklaidos taisyklės
            
               1.   EURAMET laikoma finansavimo įstaiga, kaip tai suprantama Reglamento (ES) 2021/695 2 straipsnio 14 punkte, ir pagal to reglamento 6 straipsnio 2 dalį ji teikia finansinę paramą netiesioginiams veiksmams, nurodytiems šio sprendimo 6 straipsnio 1 dalies a punkte, vykdyti.
            
            
               2.   Šio sprendimo 6 straipsnio 1 dalies a punkte nurodytiems veiksmams taikomas Reglamentas (ES) 2021/695, įskaitant taisykles dėl dalyvavimo, atvirojo mokslo ir sklaidos. Be to, siekiant užtikrinti, kad būtų pasiekti tikslai ir dalyvaujančiųjų valstybių įnašo tiksliniai rodikliai, laikantis to reglamento 17 straipsnio 2 dalies, kai tai tikrai būtina ir pasikonsultavus su šio sprendimo 15 straipsnyje nurodyta Iniciatyvine grupe, kai tokios konsultacijos paprašo Metrologijos partnerystės komitetas, metinėje darbo programoje gali būti numatytas koordinatoriaus vaidmens vykdant netiesioginius veiksmus – pradedant pasiūlymo pateikimu ir baigiant projekto užbaigimu – apribojimas, nustatant, kad koordinatoriais gali būti tik dalyvaujančiųjų valstybių NMI ir SI.
            
            
               3.   EURAMET užtikrina tinkamą sąveiką su NMI ir SI vykdant 6 straipsnio 1 dalies a punkte nurodytus netiesioginius veiksmus, atsižvelgdama į tai, ką paskiria atitinkama nacionalinė institucija. EURAMET taip pat skatina ir remia kitų subjektų, įskaitant MVĮ, dalyvavimą visuose kvietimuose teikti pasiūlymus.
            
         
         
            9 straipsnis
            Sąjungos ir EURAMET susitarimai
            Su sąlyga, kad užtikrinama lygiavertė Sąjungos finansinių interesų apsauga, EURAMET pavedama naudoti Sąjungos finansinį įnašą pagal Reglamento (ES, Euratomas) 2018/1046 62 straipsnio 3 dalį ir 154 straipsnį.
         
         
            10 straipsnis
            Sąjungos finansinio įnašo teikimo nutraukimas, to įnašo sumažinimas arba jo teikimo sustabdymas
            
               1.   Jei Metrologijos partnerystė neatitinka sąlygų, pagal kurias jai patikimas Sąjungos finansinis įnašas, Komisija gali nutraukti to įnašo teikimą, tą įnašą proporcingai sumažinti arba jo teikimą sustabdyti.
            
            
               2.   Jei dalyvaujančioji valstybė neprisideda prie Metrologijos partnerystės finansavimo, prisideda tik iš dalies arba nesilaiko įnašų mokėjimo terminų, kaip nurodyta 5 straipsnyje, Komisija gali nutraukti Sąjungos finansinio įnašo teikimą, tą įnašą proporcingai sumažinti arba jo teikimą sustabdyti. Komisijos sprendimas netrukdo kompensuoti tinkamų finansuoti išlaidų, kurias dalyvaujančiosios valstybės jau patyrė prieš Metrologijos partnerystei gaunant pranešimą apie sprendimą nutraukti Sąjungos finansinio įnašo teikimą, tą įnašą proporcingai sumažinti arba jo teikimą sustabdyti.
            
         
         
            11 straipsnis
            Ex post auditas
            
               1.   Netiesioginių veiksmų, nurodytų šio sprendimo 6 straipsnio 1 dalies a punkte, išlaidų ex post auditus EURAMET atlieka pagal Reglamento (ES) 2021/695 53 straipsnio 3 dalį.
            
            
               2.   Komisija gali šio straipsnio 1 dalyje nurodytus auditus atlikti pati. Tokiais atvejais Komisija atlieka tokius tyrimus vadovaudamasi taikytinomis taisyklėmis, visų pirma Reglamento (ES) 2021/695 53 straipsnio 3 dalimi ir Reglamento (ES, Euratomas) 2018/1046 127 straipsniu.
            
         
         
            12 straipsnis
            Sąjungos finansinių interesų apsauga
            
               1.   Komisija tinkamomis priemonėmis užtikrina, kad įgyvendinant pagal šį sprendimą finansuojamus veiksmus Sąjungos finansiniai interesai būtų saugomi taikant prevencines kovos su sukčiavimu, korupcija ir kita neteisėta veikla priemones, atliekant veiksmingas patikras, ir, jei nustatoma pažeidimų, – susigrąžinant nepagrįstai išmokėtas sumas ir, kai tikslinga, taikant veiksmingas, proporcingas ir atgrasomas sankcijas.
            
            
               2.   Įgyvendindamos Metrologijos partnerystę, dalyvaujančiosios valstybės imasi teisėkūros, reguliavimo, administracinių ir kitų priemonių, būtinų Sąjungos finansiniams interesams apsaugoti, visų pirma užtikrinti visišką Sąjungai priklausančių sumų susigrąžinimą pagal Reglamentą (ES, Euratomas) 2018/1046.
            
            
               3.   EURAMET suteikia Komisijos darbuotojams ir kitiems Komisijos ir Audito Rūmų įgaliotiems asmenims galimybę patekti į savo objektus ir patalpas ir susipažinti su visa informacija, įskaitant informaciją elektroniniu formatu, kurios jiems reikia auditui atlikti.
            
            
               4.   Europos kovos su sukčiavimu tarnyba (OLAF) gali, laikydamasi Europos Parlamento ir Tarybos reglamente (ES, Euratomas) Nr. 883/2013 (11) ir Tarybos reglamente (Euratomas, EB) Nr. 2185/96 (12) nustatytų nuostatų ir procedūrų, atlikti tyrimus, įskaitant patikras ir inspektavimus vietoje, siekdama nustatyti, ar vykdant pagal šį sprendimą finansuojamą susitarimą, sprendimą ar sutartį, nebūta sukčiavimo, korupcijos ar kitos neteisėtos veiklos atvejų, darančių poveikį Sąjungos finansiniams interesams.
            
            
               5.   Europos prokuratūra gali, laikydamasi Tarybos reglamente (ES) 2017/1939 (13) nustatytų nuostatų ir procedūrų, atlikti tyrimus siekdama tirti Sąjungos finansiniams interesams kenkiančias nusikalstamas veikas, kaip nustatyta to reglamento 4 straipsnyje.
            
            
               6.   Nedarant poveikio 3, 4 ir 5 dalims, į susitarimus, sprendimus ir sutartis, sudaromus įgyvendinant šį sprendimą, įtraukiamos nuostatos, kuriomis Komisijai, EURAMET, Audito Rūmams, Europos prokuratūrai ir OLAF aiškiai suteikiami įgaliojimai atlikti tokius auditus, patikras vietoje ir tyrimus, atsižvelgiant į jų atitinkamą kompetenciją.
            
         
         
            13 straipsnis
            Metrologijos partnerystės valdymas
            
               1.   Metrologijos partnerystės valdymo organai yra bent jau šie:
               
                           a)
                        
                        
                           Metrologijos partnerystės komitetas;
                        
                     
                           b)
                        
                        
                           Iniciatyvinė grupė;
                        
                     
                           c)
                        
                        
                           EURAMET sekretoriatas.
                        
                     
            
               2.   1 dalyje nurodyti organai imasi tinkamų priemonių, kad siektų subalansuotos sudėties įgūdžių, patirties, žinių, geografinės įvairovės ir lyčių atžvilgiu.
            
         
         
            14 straipsnis
            Metrologijos partnerystės komitetas
            
               1.   Metrologijos partnerystės komitetas skaidriai valdo Metrologijos partnerystę, kartu užtikrindamas, kad vykdoma Metrologijos partnerystė atitiktų savo tikslus.
            
            
               2.   Metrologijos partnerystės komitetą sudaro po vieną atstovą ir vieną pakaitinį atstovą iš kiekvienos dalyvaujančiosios valstybės. Paskirstomi balsai apskaičiuojami pagal kiekvienos dalyvaujančiosios valstybės įsipareigojimus, pritaikius įsipareigojimo kvadratinės šaknies taisyklę.
            
            
               3.   Metrologijos partnerystės komitetas visų pirma:
               
                           a)
                        
                        
                           priima sprendimus dėl strateginės mokslinių tyrimų ir inovacijų darbotvarkės ir viešai juos paskelbia;
                        
                     
                           b)
                        
                        
                           priima sprendimus dėl kvietimų teikti pasiūlymus planavimo ir vertinimo peržiūros procedūros, kaip numatyta Reglamento (ES) 2021/695 30 straipsnyje;
                        
                     
                           c)
                        
                        
                           gavęs Komisijos pritarimą ir pasikonsultavęs su 15 straipsnyje nurodyta iniciatyvine grupe, priima metinę darbo programą ir viešai ją paskelbia;
                        
                     
                           d)
                        
                        
                           atlikus šio straipsnio 6 straipsnio 1 dalies a punkte nurodyto kvietimo teikti pasiūlymus pagrindu pateiktų pasiūlymų vertinimą, priima sprendimus dėl finansuotinų pasiūlymų atrankos pagal eiliškumo sąrašus;
                        
                     
                           e)
                        
                        
                           tvirtina priemones, kuriomis siekiama pritraukti naujus dalyvius;
                        
                     
                           f)
                        
                        
                           stebi 6 straipsnyje nurodytos EURAMET veiklos pažangą;
                        
                     
                           g)
                        
                        
                           tvirtina bet kurios trečiosios valstybės, kuri nėra programos „Europos horizontas“ asocijuotoji šalis, dalyvavimą Metrologijos partnerystėje, jei ta trečioji valstybė tenkina 1 straipsnio 3 dalies a ir c punktuose nurodytas sąlygas;
                        
                     
                           h)
                        
                        
                           ne vėliau kaip 2021 m. gruodžio 31 d. nustato suderintą požiūrį, įskaitant kriterijus ir procesus, 5 straipsnio 2 dalyje nurodytų nepiniginių įnašų vertinimo tikslu.
                        
                     Siekiant priimti sprendimus pagal šios dalies pirmos pastraipos d punktą, į metinę darbo programą gali būti įtrauktos ex aequo pasiūlymų nagrinėjimo taisyklės vadovaujantis Reglamento (ES) 2021/695 28 straipsnio 3 dalimi ir programos „Europos horizontas“ darbo programa.
            
            
               4.   Komisija dalyvauja Metrologijos partnerystės komiteto posėdžiuose kaip stebėtoja. Tačiau, prieš priimdamas metinę darbo programą, Metrologijos partnerystės komitetas turi gauti išankstinį Komisijos pritarimą. Metrologijos partnerystės komitetas kviečia Komisiją į savo posėdžius ir pateikia jai visus susijusius dokumentus. Komisija gali dalyvauti Metrologijos partnerystės komiteto diskusijose. Metrologijos partnerystės komiteto posėdžių darbotvarkės, dalyvių sąrašas ir sprendimai laiku viešai skelbiami EURAMET interneto svetainėje.
            
            
               5.   Metrologijos partnerystės komitetas savo pirmininką ir jo pavaduotoją renka pagal 2 dalyje nustatytą balsų paskirstymo principą. Metrologijos partnerystės komiteto pirmininkas atstovauja EURAMET su Metrologijos partneryste susijusiais klausimais.
            
         
         
            15 straipsnis
            Iniciatyvinė grupė
            
               1.   Komisija įsteigia iniciatyvinę grupę. Komisija siekia, kad būtų užtikrintas geografiniu ir lyčių požiūriu subalansuotas tos grupės narių atstovavimas, taip pat subalansuotai užtikrinta būtina kompetencija ir ekspertinės žinios. Iniciatyvinė grupė yra Metrologijos partnerystės patariamasis organas ir teikia patarimus Metrologijos partnerystei dėl naujų Europos lygmens metrologijos mokslinių tyrimų prioritetų ir dėl to, kaip padidinti jos vykdomų mokslinių tyrimų poveikį Europos pramonei, ekonomikai ir visuomenei. Visų pirma ji:
               
                           a)
                        
                        
                           nustato besiformuojančias technologijas, inovacijas, rinkas ir pramonines prietaikas, kuriose metrologijos moksliniai tyrimai ir inovacijos galėtų būti svarbūs ateityje;
                        
                     
                           b)
                        
                        
                           nustato mokslinių tyrimų sritis, kurios naudingos sklandžiam vidaus rinkos veikimui ir kuriomis padedama įgyvendinti Sąjungos tikslą ne vėliau kaip iki 2050 m. pasiekti neutralų poveikį klimatui, be kita ko, kiek tai susiję su atitinkamomis taisyklėmis ir standartais;
                        
                     
                           c)
                        
                        
                           teikia patarimus Metrologijos partnerystei dėl jos būsimų darbo programų prioritetų.
                        
                     
            
               2.   Iniciatyvinę grupę sudaro 15 narių:
               
                           a)
                        
                        
                           keturi EURAMET paskirti Europos standartus nustatančių ir reguliuojančių institucijų atstovai;
                        
                     
                           b)
                        
                        
                           keturi įvairių Europos partnerysčių, sudarytų pagal Reglamentą (ES) 2021/695, atstovai, kuriuos Komisija skiria atvirai ir skaidriai, užtikrindama ekspertinių žinių ir patirties įvairovę;
                        
                     
                           c)
                        
                        
                           keturi Europos mokslo bendruomenės atstovai, kuriuos Komisija paskiria po atviro ir skaidraus proceso, pagrįsto kvietimu pareikšti susidomėjimą, siekiant užtikrinti geografiniu ir lyčių požiūriu subalansuotą atstovavimą, aprėpiant būtiną kompetenciją ir ekspertines žinias atitinkamose techninėse srityse ir siekiant teikti nepriklausomas mokslu grindžiamas rekomendacijas;
                        
                     
                           d)
                        
                        
                           EURAMET pirmininkas;
                        
                     
                           e)
                        
                        
                           vienas Komisijos paskirtas atstovas, ir
                        
                     
                           f)
                        
                        
                           vienas nacionalinės ministerijos atstovas, kuris nėra EURAMET atstovaujamo nacionalinio metrologijos instituto darbuotojas ir kuris paskirtas Metrologijos partnerystės komiteto.
                        
                     
            
               3.   Iniciatyvinė grupė teikia nepriklausomas konsultacijas dėl mokslinių prioritetų ir kitų aktualių klausimų, kurie turi būti sprendžiami Metrologijos partnerystės metinėje darbo programoje, taip pat konkrečiais klausimais, kai to prašo Metrologijos partnerystės komitetas, ir stebi mokslinius pasiekimus gretimuose sektoriuose.
            
            
               4.   Ne mažiau kaip 50 % šio straipsnio 2 dalies a ir b punktuose nurodytų narių rotacijos tvarka pakeičiama ne vėliau kaip po 18 straipsnio 1 dalyje nurodyto tarpinio vertinimo.
            
            
               5.   Iniciatyvinei grupei bendrai pirmininkauja 2 dalies e punkte nurodyti atstovai.
            
            
               6.   Visos iniciatyvinės grupės pateiktos rekomendacijos turi būti viešai prieinamos.
            
         
         
            16 straipsnis
            EURAMET sekretoriatas
            
               1.   EURAMET sekretoriatas, teikiantis EURAMET bendro pobūdžio administracinę paramą, veda atskirą Metrologijos partnerystės apskaitą ir tvarko atskiras jos banko sąskaitas.
            
            
               2.   EURAMET sekretoriate įsteigiamas Valdymo paramos skyrius, atsakingas už Metrologijos partnerystės įgyvendinimą ir einamąjį valdymą.
            
            
               3.   Sekretoriatas dalyvaujančiosioms valstybėms teikia paramą, susijusią su 5 straipsnio 5 dalyje nurodyto suderinto požiūrio kriterijų ir procesų taikymu.
            
         
         
            17 straipsnis
            Informacijos teikimas
            
               1.   Komisijos prašymu EURAMET jai teikia visą 18 straipsnyje nurodytiems vertinimams rengti būtiną informaciją.
            
            
               2.   Dalyvaujančiosios valstybės per EURAMET Komisijai teikia visą su Metrologijos partnerystės finansiniu valdymu susijusią informaciją, kurią jų prašo pateikti Europos Parlamentas, Taryba arba Audito Rūmai.
            
            
               3.   Komisija šio straipsnio 2 dalyje nurodytą informaciją įtraukia į 18 straipsnyje nurodytus vertinimus.
            
         
         
            18 straipsnis
            Vertinimai
            
               1.   Komisija, vadovaudamasi programos „Europos horizontas“ vertinimų sistema, pagal Reglamento (ES) 2021/695 52 straipsnį atlieka Metrologijos partnerystės tarpinį vertinimą ir galutinį vertinimą, padedama išorės nepriklausomų ekspertų, atrinktų taikant atvirą ir skaidrų procesą.
            
            
               2.   Atliekant tarpinius ir galutinius vertinimus nagrinėjama, kaip Metrologijos partnerystė atlieka savo misiją ir įgyvendina savo tikslus, tie vertinimai apima visą jos veiklą ir juose įvertinama jos Europos pridėtinė vertė, veiksmingumas, efektyvumas, įskaitant jos atvirumą ir skaidrumą, vykdomos veiklos, įskaitant pramonės sektoriuje ir MVĮ vykdomą veiklą, aktualumas bei suderinamumas, taip pat papildomumas su atitinkama regionine, nacionaline ir Sąjungos politika, įskaitant sinergiją su kitomis programos „Europos horizontas“ dalimis, pavyzdžiui, kitomis partnerystėmis, misijomis, veiksmų grupėmis, teminėmis arba specialiosiomis programomis. Vertinimuose atsižvelgiama tiek į Europos, tiek į nacionalinio lygmens suinteresuotųjų subjektų nuomones ir, kai aktualu, į juos taip pat įtraukiamas ankstesnių iniciatyvų ilgalaikio mokslinio, visuomeninio, ekonominio, aplinkosauginio ir technologinio poveikio vertinimas, taip pat išorės partnerių dalyvavimo vertinimas. Kai aktualu, juose įvertinama, koks politikos intervencijos būdas būtų veiksmingiausias imantis bet kokių būsimų veiksmų, taip pat galimo Metrologijos partnerystės atnaujinimo aktualumas ir suderinamumas, atsižvelgiant į bendrus politikos prioritetus ir mokslinių tyrimų bei inovacijų rėmimo sistemą, ir, be kita ko, nustatoma jos padėtis, palyginti su kitomis pagal programą „Europos horizontas“ remiamomis iniciatyvomis. Atlikdama tuos vertinimus Komisija visapusiškai atsižvelgia į administracinį poveikį Metrologijos partnerystei ir deda visas pastangas, kad sumažintų administracinę naštą ir užtikrintų, kad vertinimo procesas būtų paprastas ir visiškai skaidrus.
            
            
               3.   Komisija paskelbia ir platina pagal šį straipsnį atliekamų vertinimų rezultatus ir išvadas.
            
         
         
            19 straipsnis
            Galimybė susipažinti su rezultatais ir informacija apie pasiūlymus
            
               1.   EURAMET suteikia Komisijai prieigą prie visos su jos finansuojamais netiesioginiais veiksmais susijusios informacijos. Tokia informacija, be kita ko, apima Metrologijos partnerystės netiesioginiuose veiksmuose dalyvaujančių paramos gavėjų veiklos rezultatus arba bet kokią kitą informaciją, laikomą būtina rengiant, įgyvendinant, stebint ir vertinant Sąjungos politiką ar programas. Tokios prieigos teisės suteikiamos tik nekomerciniam ir nekonkurenciniam naudojimui, laikantis taikytinų konfidencialumo taisyklių.
            
            
               2.   Informaciją apie finansuojamus Metrologijos partnerystės pasiūlymus EURAMET įtraukia į duomenų bazę, sukurtą pagal Reglamento (ES) 2021/695 50 straipsnį.
            
            
               3.   Sąjungos politikos ar programų rengimo, įgyvendinimo, stebėsenos ir vertinimo tikslais EURAMET pateikia Komisijai į pateiktus pasiūlymus įtrauktą informaciją.
            
         
         
            20 straipsnis
            Konfidencialumas
            Nedarant poveikio 17 straipsniui, EURAMET užtikrina konfidencialios informacijos, kurios atskleidimas už Sąjungos institucijų, organų, tarnybų ar agentūrų ribų galėtų pakenkti EURAMET narių ar Metrologijos partnerystės veiklos dalyvių interesams, apsaugą. Tokia konfidenciali informacija apima asmeninę, komercinę, neskelbtiną neįslaptintą ir įslaptintą informaciją, tačiau ja neapsiriboja.
         
         
            21 straipsnis
            Interesų konfliktas
            
               1.   EURAMET, jos organai ir darbuotojai, taip pat Metrologijos partnerystės organai imasi tinkamų priemonių, kad vykdydami savo veiklą išvengtų bet kokio interesų konflikto, taip pat užtikrina, kad su tokiu interesų konfliktu susiduriantis asmuo nepriimtų sprendimo, neteiktų konsultacijų ir neteiktų pagalbos konkrečiu klausimu, susijusiu su tuo interesų konfliktu.
            
            
               2.   EURAMET pagal Reglamento (ES, Euratomas) 2018/1046 61 straipsnį priima interesų konfliktų prevencijos, vengimo ir valdymo taisykles, skirtas EURAMET darbuotojams, Metrologijos partnerystės komiteto nariams bei kitiems komitete dirbantiems asmenims ir kituose EURAMET ir Metrologijos partnerystės organuose ar grupėse dirbantiems asmenims.
            
            
               3.   EURAMET nustato Metrologijos partnerystės komiteto narių elgesio kodeksą, atsižvelgdamas tai, ar profesinės veiklos, finansinių interesų ir interesų konflikto deklaracijos turėtų būti paskelbtos viešai laikantis duomenų apsaugos taisyklių.
            
         
         
            22 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            23 straipsnis
            Adresatai
            Šis sprendimas skirtas valstybėms narėms.
         
         
            Priimta Strasbūre 2021 m. lapkričio 24 d.
            
               
                  Europos Parlamento vardu
               
               
                  Pirmininkas
               
               D.M. SASSOLI
            
            
               
                  Tarybos vardu
               
               
                  Pirmininkas
               
               A. LOGAR
            
         
         
            (1)  OL C 341, 2021 8 24, p. 34.
         
            (2)  2021 m. lapkričio 11 d. Europos Parlamento pozicija (dar nepaskelbta Oficialiajame leidinyje) ir 2021 m. lapkričio 18 d. Tarybos sprendimas.
         
            (3)  2021 m. balandžio 28 d. Europos Parlamento ir Tarybos reglamentas (ES) 2021/695, kuriuo sukuriama bendroji mokslinių tyrimų ir inovacijų programa „Europos horizontas“, nustatomos su ja susijusios dalyvavimo ir sklaidos taisyklės ir panaikinami reglamentai (ES) Nr. 1290/2013 ir (ES) Nr. 1291/2013 (OL L 170, 2021 5 12, p. 1).
         
            (4)  OL L 282, 2016 10 19, p. 4.
         
            (5)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
         
            (6)  2014 m. gegužės 15 d. Europos Parlamento ir Tarybos sprendimas Nr. 555/2014/ES dėl Sąjungos dalyvavimo kelių valstybių narių kartu įgyvendinamoje Europos metrologijos inovacijų ir mokslinių tyrimų programoje (EMPIR) (OL L 169, 2014 6 7, p. 27).
         
            (7)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (8)  2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 11).
         
            (9)  2021 m. gegužės 10 d. Tarybos sprendimas (ES) 2021/764, kuriuo nustatoma specialioji programa, kuria įgyvendinama bendroji mokslinių tyrimų ir inovacijų programa „Europos horizontas“, ir kuriuo panaikinamas Sprendimas 2013/743/ES (OL L 167I, 2021 5 12, p. 1).
         
            (10)  2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (OL L 231, 2021 6 30, p. 159).
         
            (11)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
         
            (12)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
         
            (13)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).